title: 2009/547/EK: A Bizottság határozata ( 2009. július 10. ) a fertőző betegségek járványügyi felügyeleti és ellenőrzési hálózatának létrehozásáról szóló 2119/98/EK európai parlamenti és tanácsi határozat szerinti korai figyelmeztető és gyorsreagáló rendszerről szóló 2000/57/EK határozat módosításáról (az értesítés a C(2009) 5515. számú dokumentummal történt) (EGT-vonatkozású szöveg)

text:
               14.7.2009

               HU

               Az Európai Unió Hivatalos Lapja

               L 181/57

      A BIZOTTSÁG HATÁROZATA

   (2009. július 10.)
   a fertőző betegségek járványügyi felügyeleti és ellenőrzési hálózatának létrehozásáról szóló 2119/98/EK európai parlamenti és tanácsi határozat szerinti korai figyelmeztető és gyorsreagáló rendszerről szóló 2000/57/EK határozat módosításáról
   (az értesítés a C(2009) 5515. számú dokumentummal történt)
   (EGT-vonatkozású szöveg)
   (2009/547/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra (1) és különösen annak 6. cikke (5) bekezdésére,
   az európai adatvédelmi biztossal folytatott konzultációt követően,
   mivel:

               (1)

               A fertőző betegségek járványügyi felügyeleti és ellenőrzési hálózatának létrehozásáról szóló 2119/98/EK európai parlamenti és tanácsi határozat szerinti korai figyelmeztető és gyorsreagáló rendszerről szóló, 1999. december 22-i 2000/57/EK bizottsági határozat (2) meghatározza azokat a fertőző betegségekhez kapcsolódó eseményeket, melyekről a tagállamok illetékes közegészségügyi hatóságainak tájékoztatniuk kell a közösségi hálózaton belüli korai figyelmeztető és gyorsreagáló rendszert (EWRS), valamint megállapítja az eseményekre vonatkozó információcserére, a konzultációra, továbbá az intézkedések tagállamok közötti összehangolására irányadó általános eljárásokat, a Bizottsággal együttműködve.

               (2)

               A 2000/57/EK határozat kötelezi továbbá az egyes tagállamok illetékes közegészségügyi hatóságait a fertőző betegségekhez kapcsolódó eseményekre vonatkozó, valamennyi szükséges információ összegyűjtésére és cseréjére, például az országos felügyeleti rendszer, a közösségi hálózat járványügyi felügyeleti része vagy bármely egyéb közösségi gyűjtőrendszer alkalmazása révén.

               (3)

               A 2119/98/EK határozat szerint a fertőző betegségek megelőzése és felügyelete olyan intézkedések sora, beleértve a járványügyi vizsgálatokat is, melyeket a tagállamok illetékes közegészségügyi hatóságai végeznek a fertőző betegségek megelőzésének és terjedésének megállítása érdekében. Ezen intézkedések kiterjednek a fertőzöttekkel való érintkezés nyomon követésére szolgáló tevékenységekre, és az illetékes nemzeti közegészségügyi hatóság birtokában lévő, a fertőző betegségekhez kapcsolódó eseményekre vonatkozó valamennyi releváns információt azonnal továbbítják az összes többi tagállamnak és a Bizottságnak. Ezenkívül egy intézkedni kívánó tagállam elvileg előzetesen tájékoztatja a közösségi hálózatot a szóban forgó intézkedés jellegéről és hatályáról, konzultációkat folytat és összehangolja az intézkedéseket más tagállamokkal, a Bizottsággal együttműködve.

               (4)

               A 2000/57/EK határozatnak egyértelműen tükröznie kell a 2119/98/EK határozat rendelkezéseit a fertőző betegségek megelőzését és terjedésének megállítását célzó, meghozott vagy elfogadni szándékozott intézkedéseket illetően.

               (5)

               Ezenkívül a Nemzetközi Egészségügyi Rendszabályok (2005) hatálybalépése kötelezi a nemzetközi közösséget arra, hogy közegészségügyi választ adjon a betegségek nemzetközi terjedésére olyan formákban, melyek arányosak a közegészségügyi kockázatokkal és csak azokra korlátozódnak, illetve melyek elkerülik a nemzetközi közlekedéssel és kereskedelemmel való szükségtelen interferenciát.

               (6)

               Amennyiben fertőző betegségekhez kapcsolódó olyan eseményre kerül sor, mely uniós dimenziókat is elér és a fertőzöttekkel való érintkezés nyomon követésére szolgáló tevékenységeket tesz szükségessé, a tagállamok együttműködnek egymással és a Bizottsággal az EWRS-en keresztül a fertőzött és a feltehetőleg veszélyeztetett személyek azonosítása céljából. Ez az együttműködés kiterjedhet arra is, hogy a fertőzöttekkel való érintkezés nyomon követésére szolgáló eljárásban érintett tagállamok megosztják egymással az emberi megbetegedések megerősített vagy gyanított eseteire vonatkozó érzékeny személyes adatokat.

               (7)

               Az egészséggel kapcsolatos személyes adatok feldolgozását elvben tiltják a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (3), valamint a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet (4) rendelkezései. Emellett a 2119/98/EK határozat 11. cikke többek között kimondja, hogy a határozat rendelkezéseit a 95/46/EK irányelv sérelme nélkül kell alkalmazni.

               (8)

               Közegészségügyi okokból az ilyen adatok feldolgozása a 95/46/EK irányelv 8. cikke (3) bekezdésében és a 45/2001/EK rendelet 10. cikke (3) bekezdésében biztosított mentesség hatálya alá tartozik, ha az adatok feldolgozása megelőző egészségügyi, orvosi diagnosztikai célból, gondozás vagy feldolgozás alkalmazása vagy egészségügyi szolgáltatások igazgatása céljából szükséges, és ha az adatokat a nemzeti jog vagy az illetékes nemzeti testületek által meghatározott szakmai titoktartási kötelezettség alá eső egészségügyi szakember vagy azzal egyenértékű titoktartási kötelezettség alá eső más személy dolgozza fel. Ezenkívül a 2007. június 15-én hatályba lépett Nemzetközi Egészségügyi Rendszabályok (2005) 23. cikkének (1) bekezdése előírja, hogy azok az államok, melyek részes felei az Egészségügyi Világszervezetnek (WHO), közegészségi okokra hivatkozva – a fertőzöttekkel való érintkezés nyomon követése céljából is – érkezéskor vagy induláskor az utasokra vonatkozóan bizonyos adatokat kérhetnek.

               (9)

               Emellett a személyes adatoknak a fertőzöttekkel való érintkezés nyomon követése céljából történő feldolgozását jogszerűnek kell tekinteni, amennyiben az az érintett személy létfontosságú érdekeinek védelméhez szükséges a 95/46/EK irányelv 7. cikke d) pontjának és a 45/2001/EK rendelet 5. cikke e) pontjának megfelelően, illetve az adatfeldolgozásra közérdekből elvégzendő feladat végrehajtása miatt van szükség e közösségi jogszabályok 7. cikkének e) pontja és 5. cikkének a) pontja értelmében.

               (10)

               A Bizottságnak, az Európai Betegségmegelőzési és Járványvédelmi Központnak és a tagállamoknak megfelelő biztosítékokat kell létrehozniuk a személyes adatoknak a fertőzöttekkel való érintkezés nyomon követése céljából történő feldolgozásával kapcsolatban, különös tekintettel a 95/46/EK irányelv és a 45/2001/EK rendelet rendelkezéseitől való eltérések alkalmazására, biztosítva, hogy az EWRS-en belül a 45/2001/EK rendeletnek és a 95/46/EK irányelvnek megfelelően történjen a személyes adatok feldolgozása.

               (11)

               Különösen amikor az ERWS-en belül a fertőző betegségek megelőzésének és terjedésének megállítása érdekében kerülnek továbbításra személyes adatok, a tagállamok illetékes közegészségügyi hatóságainak és a Bizottságnak biztosítaniuk kell, hogy a személyes adatok megfelelőek, relevánsak legyenek, ne haladják meg a feldolgozás célját, ne más célokra kerüljenek feldolgozásra, valamint szükség esetén pontosak és naprakészek legyenek és csak az adott célból szükséges ideig őrizzék meg azokat; biztosítaniuk kell emellett, hogy a fertőzöttekkel való érintkezés nyomon követésének alanyai megfelelő tájékoztatást kapnak a feldolgozás jellegéről, a feldolgozott adatokról, a hozzáférési jogokról és helyesbítik az őket érintő adatokat, kivéve, ha ez nem lehetséges vagy aránytalan erőfeszítésekkel járna, gondoskodiuk kell arról is, hogy az ilyen adatok feldolgozásának védelme érdekében az EWRS-en belül az adatok bizalmas kezelésének és biztonságosságának a szintje megfelelő legyen.

               (12)

               Az EWRS működéséről szóló 2007. évi jelentésében (5) a Bizottság kiemelte, hogy az EWRS-en belül szelektív üzenetküldő funkció bevezetésére van szükség annak biztosításához, hogy kizárólagos kommunikációs csatorna jöjjön létre csak az olyan tagállamok között, melyek többek között a fertőzöttekkel való érintkezés nyomon követésére szolgáló tevékenységekhez kapcsolódó különleges eseményekben érintettek. E szelektív funkció alkalmazása megfelelő biztosítékokat garantál abban az esetben, amikor a személyes adatok az EWRS-en keresztül kerülnek továbbításra és ezért biztosítania kell, hogy e határozat végrehajtásakor kizárólag megfelelő, releváns és nem túlzott mértékű személyes adatok áramoljanak az EWRS-en belül a 45/2001/EK rendelet 4. cikke (1) bekezdése c) pontjának és a 95/46/EK irányelv 6. cikke (1) bekezdése c) pontjának megfelelően. Emiatt a szelektív üzenetküldő funkciót a bejelentésekre kellene korlátozni, beleértve a vonatkozó személyes adatok közlését is annak érdekében, hogy biztosítani lehessen a tagállamok kötelezettségeivel való összeegyeztethetőséget a 2119/98/EK határozat 4., 5. és 6. cikke szerint.

               (13)

               Az e határozatban előírt intézkedések összhangban vannak a 2119/98/EK határozat 7. cikke alapján létrehozott bizottság véleményével,

         ELFOGADTA EZT A HATÁROZATOT:
   1. cikk
   A 2000/57/EK határozat a következőképpen módosul:

               1.

               A 1. cikk (2) bekezdésben az „az említett eseményekkel kapcsolatos … információról” szövegrész helyébe a következő szövegrész lép: „az említett eseményekkel kapcsolatos információról és az ezen eseményekre, illetve eseményekre való hivatkozásokra válaszként tervezett vagy elfogadott intézkedésekről”.

               2.

               A szöveg a következő 2a. cikkel egészül ki:
               „2a. cikk
               (1)   Ezt az intézkedést kell alkalmazni az abból a célból végrehajtott intézkedésekre, hogy a fertőző kórokozóforrásnak kitett személyeket felkutassák, akik esetében fennállhat annak a veszélye, hogy közösségi jelentőségű fertőző betegség lép fel vagy lépett fel náluk az I. mellékletben meghatározott kritériumok szerint (a továbbiakban: a fertőzöttekkel való érintkezés nyomon követése).
               (2)   A vonatkozó személyes adatoknak a fertőzöttekkel való érintkezés nyomon követése céljából a korai figyelmeztető és gyorsreagáló rendszeren keresztül történő továbbítása során – feltéve, hogy szükség van az említett adatokra és rendelkezésre is állnak – valamely tagállam illetékes közegészségügyi hatóságai a szelektív üzenetküldő funkciót használják, mely megfelelő adatvédelmi bizosítékokat garantál. A kommunikációs csatornát a fertőzöttekkel való érintkezés nyomon követésében érintett tagállamokra kell korlátozni.
               (3)   Az információ szelektív üzenetküldő funkción keresztül történő továbbításakor az adott tagállam illetékes közegészségügyi hatóságainak hivatkozniuk kell a közösségi hálózattal előzetesen közölt eseményre vagy intézkedésre.
               (4)   A (2) bekezdés alkalmazásában a III. melléklet tartalmazza a személyes adatok indikatív jegyzékét.
               (5)   A személyes adatoknak a szelektív üzenetküldő funkción keresztül történő közlésekor és továbbításakor a tagállamok illetékes egészségügyi hatóságainak és a Bizottságnak meg kell felelniük a 95/46/EK európai parlamenti és tanácsi irányelv (6) és a 45/2001/EK európai parlamenti és tanácsi rendelet (7) rendelkezéseinek.

               3.

               A 3. cikk (1) bekezdésének helyébe a következő szöveg lép:
               „(1)   A tagállamok illetékes hatóságai minden évben legkésőbb március 31-ig benyújtják a Bizottságnak az eseményeket, az eseményekhez kapcsolódóan tervezett vagy elfogadott intézkedéseket elemző jelentésüket, amely a korai figyelmeztető és gyorsreagáló rendszer keretében alkalmazott eljárások leírását tartalmazza. Továbbá a tagállamok illetékes hatóságai megfelelő időben jelentést tehetnek a különös jelentőséggel bíró egyes eseményekről is.”

               4.

               A melléklet szövege III. mellékletként egészíti ki e határozatot.

         2. cikk
   Ennek a határozatnak a tagállamok a címzettjei.

      Kelt Brüsszelben, 2009. július 10-én.

            a Bizottság részéről

         Androulla VASSILIOU

            a Bizottság tagja

      (1)  HL L 268., 1998.10.3., 1. o.

      (2)  HL L 21., 2000.1.26., 32. o.

      (3)  HL L 281., 1995.11.23., 31. o.

      (4)  HL L 8., 2001.1.12., 1. o.

      (5)  A Bizottság 2007. március 20-i jelentése a Tanácsnak és az Európai Parlamentnek a fertőző betegségek járványügyi felügyeleti és ellenőrzési közösségi hálózatához kapcsolódó korai figyelmeztető és gyorsreagáló rendszer (EWRS) 2004–2005. évi működéséről (2000/57/EK határozat), (COM(2007) 121 végleges).

      (6)  HL L 281., 1995.11.23., 31. o.

      (7)  HL L 8., 2001.1.12.,1. o.”

      MELLÉKLET
      A 2000/57/EK határozat a következő III. melléklettel egészül ki:

            „III. MELLÉKLET

               A fertőzöttekkel való érintkezés nyomon követésére szolgáló személyes adatok indikatív jegyzéke

                        1.

                        SZEMÉLYES ADATOK

                                    —

                                    Családi és utónév.

                                    —

                                    Állampolgárság, születési idő, nem.

                                    —

                                    Személyi azonosító típusa, száma és kibocsátó hatóság.

                                    —

                                    Jelenlegi lakcím (utca, házszám, város, ország, irányítószám).

                                    —

                                    Telefonszámok (mobil, vezetékes, munkahelyi).

                                    —

                                    E-mail cím (magán, munkahelyi).

                        2.

                        UTAZÁSI INFORMÁCIÓK

                                    —

                                    Közlekedési eszközre vonatkozó adatok (pl. járatszám, repülés napja, hajó neve, rendszám).

                                    —

                                    Ülésszám(ok).

                                    —

                                    Kabinszám(ok).

                        3.

                        KAPCSOLATTARTÁSI ADATOK

                                    —

                                    A meglátogatott személyek neve/tartózkodási helyek.

                                    —

                                    A tartózkodás időpontja és a tartózkodási helyek címe (utca, házszám, város, ország, irányítószám).

                                    —

                                    Telefonszámok (mobil, vezetékes, munkahelyi).

                                    —

                                    E-mail cím (magán, munkahelyi).

                        4.

                        A KÍSÉRŐ SZEMÉLYEK ADATAI

                                    —

                                    Családi és utónév.

                                    —

                                    Állampolgárság.

                                    —

                                    Az 1. pont 3–6. francia bekezdésében szereplő személyes adatok.

                        5.

                        VÉSZHELYZET ESETÉN ÉRTESÍTENDŐ SZEMÉLY ADATAI

                                    —

                                    Az értesítendő személy neve.

                                    —

                                    Cím (utca, házszám, város, ország, irányítószám).

                                    —

                                    Telefonszámok (mobil, vezetékes, munkahelyi).

                                    —

                                    E-mail cím (magán, munkahelyi).”


title: A Tanács határozata ( 2005. február 24. ) az Europol igazgatóhelyettesének újbóli kinevezéséről

text:
               10.3.2005

               HU

               Az Európai Unió Hivatalos Lapja

               C 60/1

      A TANÁCS HATÁROZATA

   (2005. február 24.)
   az Europol igazgatóhelyettesének újbóli kinevezéséről
   (2005/C 60/01)
   AZ EURÓPAI UNIÓ TANÁCSA,
   tekintettel az Európai Rendőrségi Hivatal létrehozásáról szóló egyezményre (Europol Egyezmény) (1), és különösen annak 29. cikke (2) bekezdésére,
   az Europol igazgatója és igazgatóhelyettesei kinevezésének jogkörével felruházott hatóságként eljárva,
   tekintettel az igazgatótanács véleményére,
   mivel:

               (1)

               A 2001. december 17-i tanácsi jogi aktus (2) által kinevezett Europol igazgatóhelyettes hivatali ideje 2005. december 31-én lejár.

               (2)

               Az Europol alkalmazottaira vonatkozó személyzeti szabályzat (3), és különösen annak 8. függeléke, különös rendelkezéseket állapít meg az Europol igazgatójának vagy igazgatóhelyettesének újbóli kinevezésére vonatkozóan.

               (3)

               Az igazgatótanács előterjesztette véleményét a Tanácsnak, amelyben javasolta Mariano Germán SIMANCAS CARRIÓN úrnak, az Europol jelenlegi igazgatóhelyettesének újbóli kinevezését,

               (4)

               Az igazgatótanács véleménye alapján a Tanács Mariano Germán SIMANCAS CARRIÓN urat újból igazgatóhelyettessé kívánja kinevezni,

         A KÖVETKEZŐKÉPPEN HATÁROZOTT:
   1. cikk
   A Tanács újból kinevezi Mariano Germán SIMANCAS CARRIÓN urat az Europol igazgatóhelyettesévé a 2006. január 1-jétől2009. december 31-ig terjedő időszakra.
   2. cikk
   Ez a határozat elfogadásának napján lép hatályba.
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2005. február 24-én.

            a Tanács részéről

            az elnök

         N. SCHMIT

      (1)  HL C 316., 1995.11.27., 2. o.

      (2)  HL C 371., 2001.12.28., 1. o.

      (3)  Lásd a 2002. december 19-i tanácsi határozattal (HL C 24., 2003.1.31., 1. o.) módosított, az Europol alkalmazottaira vonatkozó személyzeti szabályzat megállapításáról szóló, 1998. december 3-i tanácsi határozatot (HL C 26., 1999.1.30., 23. o.).


title: 2013/616/EU: Az Európai Parlament határozata ( 2013. április 17. ) a Tiszta Égbolt közös vállalkozás 2011-es pénzügyi évre szóló költségvetésének végrehajtására vonatkozó mentesítésről

text:
               16.11.2013

               HU

               Az Európai Unió Hivatalos Lapja

               L 308/340

      AZ EURÓPAI PARLAMENT HATÁROZATA

   (2013. április 17.)
   a Tiszta Égbolt közös vállalkozás 2011-es pénzügyi évre szóló költségvetésének végrehajtására vonatkozó mentesítésről
   (2013/616/EU)
   AZ EURÓPAI PARLAMENT,

               —

               tekintettel a Tiszta Égbolt közös vállalkozás 2011-es pénzügyi évre vonatkozó végleges éves beszámolójára,

               —

               tekintettel a Számvevőszéknek a Tiszta Égbolt közös vállalkozás 2011-es pénzügyi évre vonatkozó végleges éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2013. február 12-i ajánlására (05755/2013 – C7-0040/2013),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel a Tiszta Égbolt közös vállalkozás létrehozásáról szóló, 2007. december 20-i 71/2008/EK tanácsi rendeletre (4) és különösen annak 11. cikke (4) bekezdésére,

               —

               tekintettel a Tiszta Égbolt közös vállalkozás pénzügyi szabályzatára, melyet igazgatótanácsa 2008. november 7-i határozatával fogadott el,

               —

               tekintettel a Tiszta Égbolt közös vállalkozás pénzügyi szabályzatáról szóló 2/2011. számú, 2011. február 8-án kiadott számvevőszéki véleményre,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0086/2013),

               1.

               mentesítést ad a Tiszta Égbolt közös vállalkozás ügyvezető igazgatója számára a közös vállalkozás 2011-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Tiszta Égbolt közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 6., 2013.1.10., 9. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 30., 2008.2.4., 1. o.

      (5)  HL L 357., 2002.12.31., 72. o.

         AZ EURÓPAI PARLAMENT ÁLLÁSFOGLALÁSA

      (2013. április 17.)
      a Tiszta Égbolt közös vállalkozás 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel a Tiszta Égbolt közös vállalkozás 2011-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek a Tiszta Égbolt közös vállalkozás 2011-es pénzügyi évre vonatkozó végleges éves beszámolójáról szóló jelentésére, a közös vállalkozás válaszaival együtt (1),

                  —

                  tekintettel a Tanács 2013. február 12-i ajánlására (05755/2013 – C7-0040/2013),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

                  —

                  tekintettel a Tiszta Égbolt közös vállalkozás létrehozásáról szóló, 2007. december 20-i 71/2008/EK tanácsi rendeletre (4) és különösen annak 11. cikke (4) bekezdésére,

                  —

                  tekintettel a Tiszta Égbolt közös vállalkozás pénzügyi szabályzatára, melyet igazgatótanácsa 2008. november 7-i határozatával fogadott el,

                  —

                  tekintettel a Tiszta Égbolt közös vállalkozás pénzügyi szabályzatáról szóló 2/2011. számú, 2011. február 8-án kiadott számvevőszéki véleményre,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére (A7-0086/2013),

                  A.

                  mivel a Tiszta Égbolt közös vállalkozást („közös vállalkozás”) 2007 decemberében azért hozták létre tíz évre, hogy felgyorsítsa a környezetbarát légi közlekedési technológiák kifejlesztését, hitelesítését és demonstrációját az Európai Unióban, hogy azok a lehető leghamarabb rendelkezésre álljanak;

                  B.

                  mivel a közös vállalkozás 2009 novemberében kezdte meg önálló működését;

                  C.

                  mivel a Számvevőszék megállapította, hogy kellő mértékben megbizonyosodott arról, hogy a közös vállalkozás 2011-es pénzügyi évre vonatkozó éves beszámolója megbízható;

                  D.

                  mivel a Számvevőszék korlátozott záradékot bocsátott ki a közös vállalkozás beszámolójának alapjául szolgáló ügyletek jogszerűségére és szabályszerűségére vonatkozóan;

                  E.

                  mivel a közös vállalkozáshoz az Unió a tízéves időszak alatt – a hetedik kutatási keretprogram költségvetéséből – legfeljebb 800 000 000 EUR-val járul hozzá;

         Költségvetési és pénzgazdálkodás

                  1.

                  megjegyzi, hogy a közös vállalkozás 2011-es pénzügyi évre vonatkozó végleges költségvetés-módosítása 175 000 000 EUR kötelezettségvállalási előirányzatot és 159 800 000 EUR kifizetési előirányzatot tartalmazott; továbbá tudomásul veszi, hogy a kötelezettségvállalási és kifizetési előirányzatok felhasználási aránya 94 %-os, illetve 64 %-os volt; kéri, hogy készítsenek olyan átfogó jelentést az említett hiányosságok vonatkozásában elért előrelépésekről, amely konkrét javaslatokat tartalmaz a végrehajtási arányok fokozatos növelése érdekében;

                  2.

                  aggodalmát fejezi ki amiatt, hogy a kifizetési előirányzat alacsony szintje a közös vállalkozás tevékenységeinek végrehajtásában bekövetkezett késedelmet tükrözi, beleértve többek között az ajánlattételi felhívás közzététele és a támogatási megállapodás aláírása közötti jelentős késedelmet; sürgeti a közös vállalkozást, hogy a késések elkerülése érdekében tegye meg a szükséges intézkedéseket, hogy lerövidítse az ajánlattételi felhívás közzététele és a támogatási megállapodás aláírása között eltelt átlagos időtartamot a 2011. évi első ajánlattételi felhívásra vonatkozó 291 napról;

                  3.

                  kiemeli, hogy a költségvetés alacsony végrehajtása túlságosan magas készpénzegyenleget eredményez, amely az év végén 51 000 000 EUR-t tett ki, és ez a 2011-ben rendelkezésre állt kifizetési előirányzatok 32 %-át jelenti;

                  4.

                  sajnálatát fejezi ki amiatt, hogy a közös vállalkozás a pénzügyi szabályaival ellentétes módon 68 000 000 EUR kifizetési előirányzatot vitt át 2012-re az igazgatótanács határozata nélkül;

                  5.

                  megállapítja, hogy 2011-ben jelentős késésekkel érkeztek be a tagokkal 2011-re kötött támogatási megállapodásokból eredő költségigénylések, és hogy emiatt a kérelmek jelentős számát nem tudták lezárni a végleges beszámolóhoz; megjegyzi, hogy az 52 000 000 EUR-s kapcsolódó természetbeni hozzájárulásokat az irányító testület nem fogadta el kellő időben, és ennek következtében ezeket nem könyvelték nettó eszközként, hanem a kötelezettségek alatt tüntették fel; megjegyzi, hogy a közös vállalkozás beszámolójában így 18 500 000 EUR-s negatív nettó eszközérték szerepelt, mivel a végleges beszámoló megfelelően tükrözi ezt az átmeneti helyzetet, ezért az nem jelent likviditási kockázatot a közös vállalkozás számára;

                  6.

                  aggodalmát fejezi ki amiatt, hogy a közös vállalkozás éves beszámolójára vonatkozóan a Számvevőszék korlátozott záradékot bocsátott ki az elszámolások alapjául szolgáló ügyletek jogszerűségét és szabályszerűségét illetően, mivel az utólagos ellenőrzések 6,16 %-os hibaarányt állapítottak meg; megjegyzi, hogy a közös vállalkozás által elvégzett utólagos ellenőrzések 44 300 000 EUR-ra terjedtek ki (a közös vállalkozáshoz 2008-cal kezdődő hároméves időszak elején beérkezett összes költségigénylés 18,8 %-a); sajnálatát fejezi ki amiatt, hogy az ezen utólagos ellenőrzések 6,16 %-os hibaarányt állapítottak meg, illetve a visszafizettetési mechanizmushoz hasonló korrekciós intézkedések figyelembevételével 4,09 %; ismételten hangsúlyozza, hogy a közös vállalkozásnak haladéktalanul meg kell erősítenie a támogatások igazgatásához kapcsolódó előzetes kontrolljainak minőségét; kéri, hogy tájékoztassák a mentesítésért felelős hatóságot a közös vállalkozás által ez alapján megvalósított utólagos ellenőrzési folyamat eredményeiről, és hogy készítsenek részletesebb jelentést az előrelépésekről, a hibaarány fokozatos csökkentésére irányuló konkrét javaslatokkal;

         Belső kontrollrendszerek

                  7.

                  a Számvevőszéktől származó információk alapján megjegyzi, hogy 2011-ben a közös vállalkozás még nem alakította ki teljes körűen belső kontrolljait és pénzügyi információs rendszereit, a tagjai és a kedvezményezettek által benyújtott költségigénylések adatainak kezelésére szolgáló új eszközt is beleértve, valamint hogy további munka szükséges a költségigénylések validálására szolgáló előzetes kontrolleljárások kialakítása terén; sürgeti a közös vállalkozást, hogy hajtsa végre a belső kontrollok, pénzügyi információs rendszerek és a szükségesnek ítélt eszközök befejezéséhez elengedhetetlen intézkedéseket;

                  8.

                  sajnálattal értesült arról, hogy a költségigénylések validálására szolgáló előzetes kontrolleljárások az alábbi hiányosságokat tárták fel:

                              —

                              a költségigénylések előzetes ellenőrzése során használt ellenőrző listák nem mindig voltak teljesek,

                              —

                              egy esetben egy társult tagnak a költségigényléshez csatolt könyvvizsgálói igazolásában személyzeti költségekkel és alvállalkozókkal kapcsolatos kivételek szerepeltek, azonban a kivételek mégsem vezettek a költségigénylés módosításhoz,

                              —

                              a pénzügyi eljárási kézikönyv előírásaival ellentétben nincs bizonyíték arra, hogy az operatív tisztviselők a szerződések végrehajtásának pénzügyi vonatkozásait is ellenőriznék, valamint

                              —

                              a pénzügyi eljárási kézikönyv előírásaival és a feladatok elkülönítésének elvével ellentétben legalább három tranzakció esetében az igazgatási vezető látta el a pénzügyi ellenőrzést végző és az engedélyezésre jogosult tisztviselő feladatait;

                  9.

                  megállapítja, hogy a számvitelért felelős tisztviselő 2012 márciusában fejezte be a mögöttes üzleti folyamatoknak a közös vállalkozás pénzügyi szabályzata által előírt validálását; megjegyzi, hogy a számvitelért felelős tisztviselő számos ajánlást tett validálási jelentésében, elsősorban arra nézve, hogy tökéletesíteni kell a költségigénylések validálására szolgáló rendszert és alkalmazásba kell venni a vezetés felé költségvetési és számviteli kérdésekről beszámoló eszközt;

                  10.

                  megjegyzi, hogy 2011-ben a Bizottság Belső Ellenőrzési Szolgálata kockázatértékelést végzett, és az e kockázatértékelés eredményei alapján kidolgozott, a 2012–2014-es időszakra vonatkozó stratégiai ellenőrzési tervet benyújtották elfogadásra az irányító testületnek; emlékeztet arra, hogy a közös vállalkozás 2009 novemberében kezdte meg önálló működését;

                  11.

                  megjegyzi, hogy nem alkalmazták megfelelően a közös vállalkozás működési költségeivel kapcsolatos befizetési felszólítások kiküldésének eljárását, mivel a tagok 2011-es hozzájárulásának befizetését kérő felhíváshoz nem csatolták a finanszírozási megállapodásban előírt módon a pénzforgalmi előrejelzést;

         Egyéb igazgatási kérdések

                  12.

                  megemlíti a Számvevőszék azon megállapítását, hogy a közös vállalkozás 2011 végéig még nem készítette el azokat a belső eljárásokat, amelyek a kutatási eredmények védelmére, felhasználására és terjesztésére vonatkozó rendelkezések alkalmazását felügyelik;

                  13.

                  ismételten felhívja a figyelmet arra, hogy a Számvevőszék a közös vállalkozás pénzügyi szabályzatáról szóló 2011-es véleményében több olyan területet jelölt meg, ahol módosítást javasolt, azonban ez az eljárás nem zárult le; üdvözli, hogy a közös vállalkozás a költségvetési keretrendelet frissítésével együtt módosítani fogja pénzügyi szabályzatát;

                  14.

                  megjegyzi, hogy 2011 során a közös vállalkozás üzletmenet-folytonossági tervet készített, és előrelépett az informatikai biztonsági szabályok formalizálása terén, valamint a katasztrófa-elhárítási terv alapvető elemeit 2011 során meghatározták, azonban további teendőkre van szükség annak véglegesítéséhez és jóváhagyásához;

                  15.

                  üdvözli, hogy 2012 februárjában sor került a közös vállalkozás és a belga hatóságok közötti befogadási megállapodás aláírására az utóbbi által biztosítandó irodahelyiségekről, kiváltságokról, mentességekről és egyéb támogatásról;

         Egyéb kérdések

                  16.

                  ismételten felkéri a Számvevőszéket, hogy ésszerű időn belül készítsen különjelentést a Parlament számára arról, hogy milyen általános kérdések merülnek fel a közös vállalkozások jellege miatt, amelyeket a közös vállalkozásoknak a partnereikkel együtt meg kell oldaniuk a hozzáadott érték biztosítása és az uniós kutatási, technológiafejlesztési és demonstrációs programok hatékony végrehajtása érdekében; továbbá megjegyzi, hogy e jelentésnek értékelést kell tartalmaznia a közös vállalkozások létrehozásának és struktúrájának eredményességére vonatkozóan.

         (1)  HL C 6., 2013.1.10., 9. o.

         (2)  HL L 248., 2002.9.16., 1. o.

         (3)  HL L 298., 2012.10.26., 1. o.

         (4)  HL L 30., 2008.2.4., 1. o.

         (5)  HL L 357., 2002.12.31., 72. o.


title: Az Európai Központi Bank (EU) 2015/811 határozata (2015. március 27.) az illetékes nemzeti hatóságok birtokában lévő európai központi banki dokumentumokhoz való nyilvános hozzáférésről (EKB/2015/16)

text:
               23.5.2015

               HU

               Az Európai Unió Hivatalos Lapja

               L 128/27

         AZ EURÓPAI KÖZPONTI BANK (EU) 2015/811 HATÁROZATA
   (2015. március 27.)
   az illetékes nemzeti hatóságok birtokában lévő európai központi banki dokumentumokhoz való nyilvános hozzáférésről (EKB/2015/16)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 34. cikkére,
   tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1) és különösen annak 6. cikke (1) bekezdésére, 6. cikke (7) bekezdésével együtt,
   tekintettel a felügyeleti testület javaslatára, valamint az illetékes nemzeti hatóságokkal folytatott konzultációra,
   mivel:

               (1)

               Az Európai Központi Bank (EKB) dokumentumaihoz való nyilvános hozzáférés rendszerét az EKB/2004/3 határozat (2) rögzíti.

               (2)

               Az EKB dokumentumai az illetékes nemzeti hatóságok birtokában is lehetnek az 1024/2013/EU rendelet alapján fennálló azon kötelezettségeik következében, hogy segítséget nyújtsanak az EKB-nak, valamint az EKB-val jóhiszemű együttműködést és információcserét folytassanak. Az EKB-ra ruházott felügyeleti feladatok ellátását, valamint az egységes felügyeleti mechanizmus eredményes működését akadályozhatja, ha az EKB-val nem konzultálnak az illetékes nemzeti hatóságok birtokában levő EKB-dokumentumokhoz biztosítandó hozzáférés terjedelméről, illetve ha az ilyen dokumentumokhoz való hozzáférés iránti kérelmeket nem irányítják át az EKB-hoz. Ezért az ilyen dokumentumokhoz való hozzáférés iránti kérelmeket vagy át kell irányítani az EKB-hoz, vagy az EKB-val konzultálni kell a hozzáférhetővé tételről szóló bármely döntés meghozatala előtt,

         ELFOGADTA EZT A HATÁROZATOT:
   1. cikk
   Fogalommeghatározások
   Ennek a határozatnak az alkalmazásában:
   1.   „dokumentum” és „EKB dokumentum”: az adathordozótól (papír, elektronikus forma vagy hang-, kép- vagy audiovizuális felvétel) függetlenül, az EKB által készített vagy az EKB birtokában lévő és annak az 1024/2013/EU rendelet szerinti politikáival, tevékenységeivel és döntéseivel kapcsolatos adattartalom;
   2.   „illetékes nemzeti hatóság”: az 1024/2013/EU rendelet 2. cikkének 2. pontjában meghatározott jelentéssel rendelkezik. Ez a jelentés nem érinti az olyan nemzeti jogi szabályozást, amely egyes felügyeleti feladatokat az illetékes nemzeti hatóságként ki nem jelölt nemzeti központi bankra (NKB) telepít. Az ilyen szabályozásra tekintettel az ebben a határozatban az illetékes nemzeti hatóságra való hivatkozás az NKB-ra is vonatkozik, a nemzeti joggal arra telepített felügyeleti feladatok vonatkozásában.
   2. cikk
   Az illetékes nemzeti hatóságoknál található dokumentumok
   Amennyiben egy illetékes nemzeti hatósághoz valamely, a birtokában lévő EKB-dokumentumhoz való hozzáférés iránti kérelmet nyújtanak be, az illetékes nemzeti hatóság a hozzáférhetővé tételről szóló döntés meghozatala előtt konzultál az EKB-val a hozzáférés terjedelmét illetően, amennyiben nem egyértelmű, hogy az adott dokumentum hozzáférhetővé tehető-e vagy nem.
   Az illetékes nemzeti hatóság a kérelmet át is irányíthatja az EKB-hoz.
   3. cikk
   Hatálybalépés
   Ez a határozat a címzettekkel történő közlése napján lép hatályba.
   4. cikk
   Címzettek
   Ennek a határozatnak az illetékes nemzeti hatóságok a címzettjei.

      Kelt Frankfurt am Mainban, 2015. március 27-én.

            az EKB elnöke

         Mario DRAGHI

      (1)  HL L 287., 2013.10.29., 63. o.

      (2)  EKB/2004/3 határozat (2004. március 4.) az Európai Központi Bank dokumentumaihoz való nyilvános hozzáférésről (HL L 80., 2004.3.18., 42. o.).


title: Az Európai Parlament és a Tanács (EU) 2016/618 határozata (2016. április 13.) az Európai Globalizációs Alkalmazkodási Alap igénybevételéről (Svédország kérelme – EGF/2015/009 SE/Volvo Trucks)

text:
               21.4.2016

               HU

               Az Európai Unió Hivatalos Lapja

               L 105/20

         AZ EURÓPAI PARLAMENT ÉS A TANÁCS (EU) 2016/618 HATÁROZATA
   (2016. április 13.)
   az Európai Globalizációs Alkalmazkodási Alap igénybevételéről (Svédország kérelme – EGF/2015/009 SE/Volvo Trucks)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendeletre (1) és különösen annak 15. cikke (4) bekezdésére,
   tekintettel az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (2) és különösen annak 13. pontjára,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alap (a továbbiakban: EGAA) célja, hogy támogatást nyújtson a globalizáció hatására a világkereskedelemben bekövetkezett fő strukturális változások miatt vagy a globális pénzügyi és gazdasági válság elhúzódása, illetve egy újabb globális pénzügyi és gazdasági válság következtében elbocsátott munkavállalóknak és tevékenységüket megszüntető önálló vállalkozóknak a munkaerőpiacra történő újbóli beilleszkedéshez.

               (2)

               Az EGAA éves maximális összege (2011-es árakon számítva) az 1311/2013/EU, Euratom tanácsi rendelet (3) 12. cikkében meghatározottaknak megfelelően 150 millió EUR.

               (3)

               2015. szeptember 16-án Svédország EGF/2015/009 SE/Volvo Trucks referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt a svédországi Volvo Group Truck Operation, EMEA-nál, négy beszállítónál, illetve továbbfeldolgozó vállalatnál történt elbocsátásokat követően. A kérelmet az 1309/2013/EU rendelet 8. cikke (3) bekezdésének megfelelően további információkkal egészítette ki. A kérelem eleget tesz az 1309/2013/EU rendelet 13. cikkében az EGAA-ból származó pénzügyi hozzájárulás meghatározására vonatkozóan megállapított követelményeknek.

               (4)

               Az EGAA-t ezért igénybe kell venni a Svédország által benyújtott kérelem alapján nyújtandó, 1 793 710 EUR összegű pénzügyi hozzájárulás folyósítása érdekében.

               (5)

               Az Európai Globalizációs Alkalmazkodási Alap igénybevételéhez szükséges idő minimálisra csökkentése érdekében ezt a határozatot az elfogadása napjától kell alkalmazni,

         ELFOGADTA EZT A HATÁROZATOT:
   1. cikk
   Az Európai Unió 2016. évi általános költségvetésének keretein belül az Európai Globalizációs Alkalmazkodási Alapból 1 793 710 EUR összeg igénybevételére kerül sor kötelezettségvállalási és kifizetési előirányzatok formájában.
   2. cikk
   Ez a határozat az Európai Unió Hivatalos Lapjában való kihirdetése napján lép hatályba. Ezt a határozatot 2016. április 13-tól kell alkalmazni.

      Kelt Strasburgban, 2016. április 13-án.

            az Európai Parlament részéről

            az elnök

         M. SCHULZ

            a Tanács részéről

            az elnök

         J.A. HENNIS-PLASSCHAERT

      (1)  HL L 347., 2013.12.20., 855. o.

      (2)  HL C 373., 2013.12.20., 1. o.

      (3)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).


title: Az Europol Igazgatási Tanácsának döntése (2004. április 30.) megállapodás az Europol által alkalmazott feltételek és eljárások ügyében, átvéve az 1999. november 16-i, az Europol alkalmazottaknak kifizetett bérekre és egyéb javadalmazásokra vonatkozó, Europol által fizetett adók tekintetében hozott Europol igazgatási tanácsi döntésének függelékében említett összegeket

text:
               17.6.2004

               HU

               Az Európai Unió Hivatalos Lapja

               C 160/1

      AZ EUROPOL IGAZGATÁSI TANÁCSÁNAK DÖNTÉSE

   (2004. április 30.)
   megállapodás az Europol által alkalmazott feltételek és eljárások ügyében, átvéve az 1999. november 16-i, az Europol alkalmazottaknak kifizetett bérekre és egyéb javadalmazásokra vonatkozó, Europol által fizetett adók tekintetében hozott Europol igazgatási tanácsi döntésének függelékében említett összegeket
   (2004/C 160/01)
   AZ EUROPOL IGAZGATÁSI TANÁCSA,
   tekintettel az Európai Unió Szerződésének K.3 cikke és az Europol Egyezmény 41 (3) cikke alapján összeállított az Europol, a hozzá tartozó szervek tagjai, aligazgatók és alkalmazottak kiváltságaira és menteségeire vonatkozó jegyzőkönyvre (1), és különösen annak 10. cikkére,
   mivel:

               1.

               A tanács 2004. április 29-én, határozatában az Europol tisztviselőinek járó fizetések és javadalmazások 2003. július 1-re visszamenő hatállyal történő 3,1 %-os módosításáról hozott döntést.

               2.

               Az Igazgatási Tanács 2003. december 10-én úgy döntött, hogy az Igazgatási Tanács 1999. november 16-i döntésének függelékében található 4. cikkben feltüntetett összegeket (2) a 2004. április 29-i tanácsi döntés értelmében az 1. pontban meghatározott mértékben és hatállyal emeli.

               3.

               Az Igazgatási Tanács 2003. december 10-i döntéséhez hasonlóan, az így kapott értékeket az Európai Unió Hivatalos Lapjában kell közzétenni.

         A KÖVETKEZŐKÉPPEN HATÁROZOTT:
   1. cikk
   2003. július 1-jei hatállyal:

               1.

               Az Igazgatási Tanács 1999. november 16-i döntésének függelékében található 4. cikk első sorában feltüntetett összeg 110,02 euróra módosul.

               2.

               Az Igazgatási Tanács 1999. november 16-i döntésének függelékében található 4. cikkben található táblázat euróban megadott értékei a következőképpen módosulnak:

                           8 % a 110,02 és 1 937,87 euró közötti összegeknél

                           10 % az 1 937,88 és 2 669,12 euró közötti összegeknél

                           12,5 % a 2 669,13 és 3 058,96 euró közötti összegeknél

                           15 % a 3 058,97 és 3 473,91 euró közötti összegeknél

                           17,5 % a 3 473,92 és 3 863,78 euró közötti összegeknél

                           20 % a 3 863,79 és 4 241,66 euró közötti összegeknél

                           22,5 % a 4 241,67 és 4 631,49 euró közötti összegeknél

                           25 % a 4 631,50 és 5 009,38 euró közötti összegeknél

                           27,5 % az 5 009,39 és 5 399,22 euró közötti összegeknél

                           30 % az 5 399,23 és 5 777,12 euró közötti összegeknél

                           32,5 % az 5 777,13 és 6 166,96 euró közötti összegeknél

                           35 % a 6 166,97 és 6 545,44 euró közötti összegeknél

                           40 % a 6 545,45 és 6 935,29 euró közötti összegeknél

                           45 % a 6 935,30 euró feletti összegeknél.

         2. cikk
   Jelen döntést az Európai Unió Hivatalos Lapjában kell közzétenni.
   3. cikk
   Jelen döntés a jóváhagyását követő napon lép hatályba.

      Kelt Hágában, 2004. április 30-án.

         Jimmy MARTIN

            az Igazgatási Tanács elnöke

      (1)  HL C 221., 1997.6.19., 2. o.

      (2)  HL C 65., 2001.2.28., 8. o.


title: Az Európai Parlament és a Tanács 234/2008/EK határozata ( 2008. március 11.) az európai statisztikai tanácsadó bizottság létrehozásáról és a 91/116/EGK tanácsi határozat hatályon kívül helyezéséről (EGT-vonatkozású szöveg)

text:
               15.3.2008

               HU

               Az Európai Unió Hivatalos Lapja

               L 73/13

      AZ EURÓPAI PARLAMENT ÉS A TANÁCS 234/2008/EK HATÁROZATA

   (2008. március 11.)
   az európai statisztikai tanácsadó bizottság létrehozásáról és a 91/116/EGK tanácsi határozat hatályon kívül helyezéséről
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 285. cikkére,
   tekintettel a Bizottság javaslatára,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   a Szerződés 251. cikkében megállapított eljárásnak megfelelően (2),
   mivel:

               (1)

               A statisztikai adatok felhasználói és előállítói, valamint az ilyen adatokat szolgáltató válaszadók közötti együttműködés lényeges a közösségi statisztikai információs politika előkészítéséhez és fejlesztéséhez.

               (2)

               Jelenleg a Tanácsot és a Bizottságot a 91/116/EGK tanácsi határozat (3) által létrehozott gazdasági és szociális statisztikai információkkal foglalkozó európai tanácsadó bizottság segíti a Közösség statisztikai információs politikájában megfogalmazott célkitűzések összehangolásában, figyelembe véve a felhasználói igényeket és az adatszolgáltatók és -előállítók által viselt költségeket.

               (3)

               Bár a gazdasági és szociális statisztikai információkkal foglalkozó európai tanácsadó bizottság hasznosnak bizonyult, a Közösségben bekövetkezett változások – különösen a 27 tagúvá bővülés – módosításokat tesz szükségessé annak szerepe, megbízatása, összetétele és eljárásai vonatkozásában. Az egyértelműség érdekében helyénvaló e bizottságot egy új európai statisztikai tanácsadó bizottsággal (a továbbiakban: a bizottság) felváltani.

               (4)

               A bizottság a programtervezési folyamat során hozzájárul a szoros együttműködéshez az európai statisztikai rendszer irányításának és a közösségi statisztikák minőségének javítása céljából. Ennek érdekében továbbra is szorosan együtt kell működnie a 89/382/EGK, Euratom tanácsi határozat (4) által létrehozott statisztikai programbizottsággal és a 91/115/EGK tanácsi határozat (5) által létrehozott monetáris, pénzügyi és fizetésimérleg-statisztikákkal foglalkozó bizottsággal.

               (5)

               Egyensúlyt kell teremteni a bizottságnak a kibővített Közösségben végzett munkáját hatékonyabbá tévő létszámcsökkentés, illetve a valamennyi közösségi statisztikai szereplő képviseletének szükségessége között, amint azt a 2005. november 8-i tanácsi következtetésekben is kérték.

               (6)

               A közösségi statisztikai követelményekből fakadó előnyök és költségek alaposabb felmérésére és kiegyensúlyozására, valamint a közösségi statisztikai jogszabályok terheinek újbóli egyensúlyba hozására és csökkentésére vonatkozó – a növekvő kereslet kielégítését megkönnyítő – célok elérése érdekében a bizottságnak nagyobb szerepet kell játszania a közösségi statisztikai program előkészítésében és végrehajtásában.

               (7)

               A bizottságnak csatornaként kell szolgálnia a felhasználók, a válaszadók és a statisztikai adatok előállítói a közösségi statisztikai információs politika célkitűzéseivel kapcsolatos tanácsai számára.

               (8)

               A 91/116/EGK határozatot ezért hatályon kívül kell helyezni,

         A KÖVETKEZŐKÉPPEN HATÁROZOTT:
   1. cikk
   Európai statisztikai tanácsadó bizottság
   (1)   Létrejön az európai statisztikai tanácsadó bizottság (a továbbiakban: bizottság).
   (2)   A bizottság segíti az Európai Parlamentet, a Tanácsot és a Bizottságot a Közösség statisztikai információs politikájában megfogalmazott stratégiai célkitűzések és prioritások összehangolásában, figyelembe véve a felhasználói igényeket és az adatszolgáltatók és -előállítók által viselt költségeket.
   (3)   E segítség kiterjed a közösségi statisztikai információs politikával kapcsolatos valamennyi statisztikai területre.
   2. cikk
   Feladatok
   (1)   A Bizottság a közösségi statisztikai program előkészítésének korai szakaszában konzultál a bizottsággal. A bizottság elsősorban a következő kérdésekben nyilvánít véleményt:

               a)

               a közösségi statisztikai program kapcsolódása a közösségi intézmények, a nemzeti és regionális hatóságok és a különböző gazdasági és társadalmi csoportok, valamint a tudományos körök által megfogalmazott európai integrációs és fejlődési követelményekhez;

               b)

               a közösségi statisztikai program kapcsolódása a Közösség tevékenységeihez a gazdasági, társadalmi és technikai fejlődés figyelembevételével;

               c)

               a közösségi statisztikai program különböző területei közötti prioritások és erőforrások, a Bizottság éves statisztikai munkaprogramja, valamint a statisztikai munkák prioritásainak újbóli meghatározása közötti egyensúly;

               d)

               a közösségi statisztikai program végrehajtásához szükséges erőforrások megfelelősége, beleértve a Közösség és a nemzeti hatóságok által közvetlenül viselt költségeket, továbbá hogy a közösségi statisztikák alkalmazási köre, részletessége és költségei megfelelnek-e a felhasználók igényeinek;

               e)

               az adatszolgáltatóknak a statisztikai adatok nyújtásával kapcsolatos költségei és a válaszadók terheinek csökkentési lehetőségei, különös tekintettel a kis- és középvállalkozások terheire.

         (2)   A bizottság felhívja a Bizottság figyelmét olyan területekre is, ahol szükségessé válhat új statisztikai tevékenységek kialakítása, és tanácsot ad a Bizottságnak azzal kapcsolatban, hogyan lehet a közösségi statisztikák relevanciáját a felhasználói szempontoknak megfelelően javítani, figyelembe véve az adatszolgáltatók és -előállítók által viselt költségeket.
   3. cikk
   Kapcsolat a közösségi intézményekkel és más szervezetekkel
   (1)   Az Európai Parlament, a Tanács és a Bizottság kérésére a bizottság véleményt nyilvánít a közösségi statisztikai információs politika kialakítására, a közösségi statisztikai program prioritásaira, a meglévő statisztikák értékelésére, az adatminőségre és a terjesztési politikára vonatkozó felhasználói igényekkel és adatszolgáltatói költségekkel kapcsolatos kérdésekről.
   (2)   A bizottság véleményt nyilvánít és jelentést tesz az Európai Parlamentnek, a Tanácsnak és a Bizottságnak a felhasználói igényekről és az adatszolgáltatók által a közösségi statisztikák előállítása és terjesztése során viselt költségekről, valahányszor azt feladata elvégzése érdekében szükségesnek ítéli.
   A Bizottság évente jelentést tesz a bizottság véleményének figyelembevételéről.
   (3)   A bizottság feladatának teljesítése érdekében együttműködik a statisztikai programbizottsággal és a monetáris, pénzügyi és fizetésimérleg-statisztikákkal foglalkozó bizottsággal. A tanácsadó bizottság rendszeresen tájékoztatja e két bizottságot a 2. cikk szerinti feladataival kapcsolatos véleményeiről, és megküldi azoknak az e cikk (1) és (2) bekezdésben említett véleményeket és jelentéseket.
   (4)   A bizottság kapcsolatot tart a statisztikák felhasználóinak nemzeti tanácsaival.
   4. cikk
   Összetétel és kinevezési eljárás
   (1)   A bizottság 24 tagból áll, a következő összetételben:

               a)

               tizenkét tagot az Európai Parlamenttel és a Tanáccsal való konzultációt követően a Bizottság nevez ki. A tagok függetlenül járnak el. E tizenkét tag kinevezése érdekében minden egyes tagállam három, a statisztika területén elismert szakértői jelöltből álló listát nyújt be a Bizottsághoz. A Bizottság törekszik annak biztosítására, hogy a tizenkét tag megfelelően képviselje a felhasználókat, a válaszadókat és a közösségi statisztika egyéb érdekelt feleit (beleértve a tudományos közösséget, a szociális partnereket és a civil társadalmat). A tizenkét tag feladatait személyesen látja el;

               b)

               a következő tizenegy tagot közvetlenül nevezik ki azon intézmények és testületek, amelyekhez tartoznak:

                           i.

                           az Európai Parlament egy képviselője;

                           ii.

                           a Tanács egy képviselője;

                           iii.

                           az Európai Gazdasági és Szociális Bizottság egy képviselője;

                           iv.

                           a Régiók Bizottságának egy képviselője;

                           v.

                           az Európai Központi Bank egy képviselője;

                           vi.

                           a statisztikai programbizottság két képviselője;

                           vii.

                           az Európai Vállalkozások Szövetsége (BusinessEurope) egy képviselője;

                           viii.

                           az Európai Szakszervezetek Szövetségének egy képviselője;

                           ix.

                           a Kézműves Kis- és Középvállalkozások Európai Szövetsége (UEAPME) egy képviselője;

                           x.

                           az európai adatvédelmi biztos;

               c)

               az Eurostat főigazgatója hivatalból a tanácsadó bizottság szavazati joggal nem rendelkező tagja.

         (2)   A bizottság tagjainak névsorát az Európai Unió Hivatalos Lapjának C sorozatában közzé kell tenni.
   5. cikk
   A hivatali idő
   (1)   A bizottság tagjait egy ötéves, egyszer megújítható időtartamra nevezik ki. Hivatali idejük lejártakor a tagok mindaddig hivatalban maradnak, amíg helyükre új tagot nem neveznek ki, vagy megbízatásukat meg nem újítják.
   (2)   Amennyiben a bizottság egy tagja hivatali idejének lejárta előtt lemond, úgy helyébe a hivatali idejének fennmaradó részére a 4. cikkel összhangban kinevezett tag lép.
   6. cikk
   Felépítés és működés
   (1)   A bizottság a Bizottság által kinevezett tagjai közül választja elnökét. Az elnököt ötéves, egyszer megújítható időtartamra nevezik ki.
   (2)   Az elnök évente legalább egy alkalommal, saját kezdeményezésére vagy a tagok legalább egyharmadának kérésére összehívja a bizottságot.
   (3)   Az összetett statisztikai kérdésekről szóló vélemények előkészítése érdekében a bizottság a Bizottsággal egyetértésben ideiglenes munkacsoportokat alakíthat a bizottság egy tagjának elnökletével. A munkacsoportokat a szakmai háttér és a földrajzi megoszlás megfelelő egyensúlyát képviselő szakértők alkotják. A munkacsoportok eljárásainak eredményét jelentés formájában a szóban forgó munkacsoportok elnökei terjesztik elő a bizottság ülésén.
   (4)   Feladatainak ellátása érdekében a bizottság tanulmányok készítésére adhat megbízást és szemináriumokat tarthat.
   (5)   A Bizottság érintett szervezeti egységeinek képviselői megfigyelőként részt vehetnek a bizottság és a munkacsoportok ülésein.
   Az elnök egyéb megfigyelők számára is engedélyezheti a bizottság ülésein való részvételt.
   (6)   A titkársági teendők ellátását a bizottság és a munkacsoportok számára a Bizottság biztosítja.
   (7)   A bizottság kiadásait a Bizottság költségvetési előirányzatai tartalmazzák.
   7. cikk
   Döntéshozatali eljárások
   A bizottság részletes döntéshozatali eljárásait a bizottság eljárási szabályzata határozza meg.
   8. cikk
   Titoktartás
   A Szerződés 287. cikkének sérelme nélkül a bizottság tagjai nem hozhatnak nyilvánosságra a tanácsadó bizottság vagy munkacsoportjainak eljárásai során birtokukba került információkat, amennyiben a Bizottság úgy tájékoztatja őket, hogy az adott információ igazolhatóan bizalmas természetű, vagy hogy a kért véleményre vagy a felmerült kérdésre adott válasz ilyen bizalmas információ nyilvánosságra hozatalával járna.
   9. cikk
   Eljárási szabályzat
   A Bizottsággal való konzultáció után a tanácsadó bizottság elfogadja eljárási szabályzatát. Az eljárási szabályzatot tájékoztatás céljából továbbítani kell az Európai Parlamenthez és a Tanácshoz.
   10. cikk
   Hatályon kívül helyezés
   A 91/116/EGK határozat hatályát veszti.
   11. cikk
   Hatálybalépés
   Ez a határozat 2008. június 15-én lép hatályba.

      Kelt Strasbourgban, 2008. március 11-én.

            az Európai Parlament részéről

            az elnök

         H.-G. PÖTTERING

            a Tanács részéről

            az elnök

         J. LENARČIČ

      (1)  HL C 97., 2007.4.28., 1. o.

      (2)  Az Európai Parlament 2007. október 24-i véleménye (a Hivatalos Lapban még nem tették közzé) és a Tanács 2008. február 14-i határozata.

      (3)  HL L 59., 1991.3.6., 21. o. A 97/255/EK határozattal (HL L 102., 1997.4.19., 32. o.) módosított határozat.

      (4)  HL L 181., 1989.6.28., 47. o.

      (5)  HL L 59., 1991.3.6., 19. o. A 2006/856/EK határozattal (HL L 332., 2006.11.30., 21. o.) felváltott határozat.


title: 2012/306/EU: A Tanács határozata ( 2012. június 12. ) az Európai Közösség és a Mozambiki Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv megkötéséről

text:
               14.6.2012

               HU

               Az Európai Unió Hivatalos Lapja

               L 153/3

         A TANÁCS HATÁROZATA
   (2012. június 12.)
   az Európai Közösség és a Mozambiki Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv megkötéséről
   (2012/306/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikkének (2) bekezdésére, összefüggésben a 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               A Tanács 2007. november 22-én elfogadta az Európai Közösség és a Mozambiki Köztársaság közötti halászati partnerségi megállapodás (a továbbiakban: a megállapodás) megkötéséről szóló 1446/2007/EK rendeletet (1). Ehhez egy, a megállapodással előírt halászati lehetőségek és pénzügyi hozzájárulás megállapításáról szóló jegyzőkönyvet (2) csatoltak. A jegyzőkönyv 2011. december 31-én hatályát vesztette.

               (2)

               Az Unió tárgyalásokat folytatott Mozambikkal az Európai Közösség és a Mozambiki Köztársaság közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvről (a továbbiakban: a jegyzőkönyv), amely a halászat tekintetében Mozambik felségterületéhez vagy joghatósága alá tartozó vizeken halászati lehetőségeket biztosít az uniós hajóknak.

               (3)

               Az említett tárgyalások eredményeként a felek 2011. június 2-án parafálták a jegyzőkönyvet.

               (4)

               A 2012/91/EU tanácsi határozatnak (3) megfelelően a jegyzőkönyvet aláírták, és ideiglenesen alkalmazzák.

               (5)

               A jegyzőkönyvet jová kell hagyni,

         ELFOGADTA EZT A HATÁROZATOT:
   1. cikk
   Az Európai Közösség és a Mozambiki Köztársaság közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvet (4) az Unió nevében a Tanács jóváhagyja.
   2. cikk
   A Tanács elnöke kijelöli az(oka)t a személy(eke)t, aki(k) az Európai Unió nevében jogosult(ak) lesz(nek) megtenni a jegyzőkönyv 16. cikkében előírt értesítést, amellyel az Európai Unió a jegyzőkönyvet magára nézve jogilag kötelező erejűnek ismeri el (5).
   3. cikk
   Ez a határozat elfogadájának napján lép hatályba.

      Kelt Luxembourgban, 2012. június 12-én.

            a Tanács részéről

            az elnök

         M. GJERSKOV

      (1)  HL L 331., 2007.12.17., 1. o.

      (2)  HL L 331., 2007.12.17., 39. o.

      (3)  HL L 46., 2012.2.17., 3. o.

      (4)  A jegyzőkönyvet az aláírásról szóló határozattal együtt tették közzé (HL L 46., 2012.2.17., 4. o.).

      (5)  A jegyzőkönyv hatálybalépésének dátumát a Tanács Főtitkársága az Európai Unió Hivatalos Lapjában teszi közzé.


title: 2014/697/EU: Az Európai Parlament és a Tanács határozata ( 2014. szeptember 25. ) az Európai Globalizációs Alkalmazkodási Alapnak az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (EGF/2014/000 TA 2014 – Technikai segítségnyújtás a Bizottság kezdeményezésére)

text:
               8.10.2014

               HU

               Az Európai Unió Hivatalos Lapja

               L 292/14

         AZ EURÓPAI PARLAMENT ÉS A TANÁCS HATÁROZATA
   (2014. szeptember 25.)
   az Európai Globalizációs Alkalmazkodási Alapnak az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (EGF/2014/000 TA 2014 – Technikai segítségnyújtás a Bizottság kezdeményezésére)

      (2014/697/EU)

   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendeletre (1) és különösen annak 11. cikke (2) bekezdésére,
   tekintettel a 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendeletre (2) és különösen annak 12. cikkére,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló 2013. december 2-i intézményközi megállapodásra (3) és különösen annak 13. pontjára,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alap (a továbbiakban: EGAA) azzal a céllal jött létre, hogy támogatást nyújtson a globalizáció hatására a világkereskedelemben bekövetkezett fő strukturális változások, az 546/2009/EK európai parlamenti és tanácsi rendeletben (4) említett, folytatódó pénzügyi és gazdasági világválság vagy egy újabb pénzügyi és gazdasági világválság következtében elbocsátott munkavállalóknak és önálló vállalkozóknak a munkaerőpiacon történő újbóli beilleszkedéshez.

               (2)

               Az EGAA éves maximális összege az 1311/2013/EU, Euratom rendelet 12. cikkében meghatározottaknak megfelelően (2011-es árakon számítva) 150 millió EUR.

               (3)

               Az 1309/2013/EU rendelet értelmében a Bizottság kezdeményezésére az EGAA éves maximális összegének 0,5 %-a vehető igénybe minden évben technikai segítségnyújtásra. A Bizottság ezért 330 000 EUR rendelkezésre bocsátására tesz javaslatot.

               (4)

               Az EGAA-t tehát igénybe kell venni technikai segítségnyújtás érdekében a Bizottság kezdeményezésére,

         ELFOGADTA EZT A HATÁROZATOT:
   1. cikk
   Az Európai Unió 2014. évi általános költségvetésének keretein belül az Európai Globalizációs Alkalmazkodási Alapból 330 000 EUR igénybevételére kerül sor kötelezettségvállalási és kifizetési előirányzatok formájában.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2014. szeptember 25-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         S. GOZI

      (1)  HL L 347., 2013.12.20., 855. o.

      (2)  HL L 347., 2013.12.20., 884. o.

      (3)  HL C 373., 2013.12.20., 1. o.

      (4)  Az európai globalizációs alkalmazkodásialap létrehozásáról szóló 1927/2006/EK rendelet módosításáról szóló, 2009. június 18-i 546/2009/EK európai parlamenti és tanácsi rendelet (HL L 167., 2009.6.29., 26. o.).


               9.8.2016

               HU

               Az Európai Unió Hivatalos Lapja

               C 289/101

         P8_TA(2014)0067
   Felhatalmazáson alapuló jogi aktus kifogásának mellőzése: az Egységes Szanálási Testület igazgatási kiadásainak fedezésére szolgáló hozzájárulások részletekben való fizetését az átmeneti időszak tekintetében lehetővé tevő ideiglenes rendszer
   Az Európai Parlament 2014. november 27-i határozata az Egységes Szanálási Testület igazgatási kiadásainak fedezésére szolgáló hozzájárulások részletekben való fizetését az átmeneti időszak tekintetében lehetővé tevő ideiglenes rendszerről szóló, 2014. október 8-i, felhatalmazáson alapuló bizottsági rendelettel szembeni kifogás mellőzésére (C(2014)7164 – 2014/2882(DEA))
   (2016/C 289/19)

      Az Európai Parlament,

               —

               tekintettel a Bizottság 2014. október 8-i, felhatalmazáson alapuló rendeletére (C(2014)7164),

               —

               tekintettel a Bizottság 2014. október 23-i levelére, amelyben kéri az Európai Parlamenttől annak kinyilvánítását, hogy nem emel kifogást a felhatalmazáson alapuló bizottsági rendelettel szemben,

               —

               tekintettel a Gazdasági és Monetáris Bizottság által a Bizottsági Elnökök Értekezletének elnökéhez intézett 2014. november 4-i levélre,

               —

               tekintettel az Európai Unió működéséről szóló szerződés 290. cikkére,

               —

               tekintettel a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendeletre (1) és különösen annak 65. cikke (5) bekezdésének a), b) és c) pontjára,

               —

               tekintettel a Gazdasági és Monetáris Bizottság határozatra vonatkozó ajánlásra,

               —

               tekintettel eljárási szabályzata 105. cikkének (6) bekezdésére,

               A.

               mivel a 806/2014/EU rendelet (az egységes szanálási mechanizmusról szóló rendelet) 42. cikke előírja, hogy az Egységes Szanálási Testületet (a Testületet) 2014. augusztus 19-i hatállyal európai uniós ügynökségként kell létrehozni;

               B.

               mivel az egységes szanálási mechanizmusról szóló rendelet 98. cikke előírja, hogy a Testületnek 2015. január 1-től teljes körűen működőképesnek kell lennie;

               C.

               mivel a Testületnek önálló költségvetéssel kell rendelkeznie, amely nem része az Unió költségvetésének, és amelyet a banki ágazat hozzájárulásaiból kell finanszírozni, és különösen a Testület igazgatási kiadásait kell az egységes szanálási mechanizmusról szóló rendelet hatálya alá tartozó hitelintézeteknek, anyavállalatoknak, befektetési cégeknek és pénzügyi intézményeknek fedeznie;

               D.

               mivel az egységes szanálási mechanizmusról szóló rendelet 65. cikkének (5) bekezdése felhatalmazza a Bizottságot felhatalmazáson alapuló jogi aktusok elfogadására a hozzájárulások – és különösen a Testület teljes körű működőképességének eléréséig a igazgatási kiadások fedezéséhez szükséges éves hozzájárulások – jellegének és kiszámításának meghatározása érdekében;

               E.

               mivel a Bizottság a fent említett felhatalmazással összhangban 2014. október 8-án elfogadta az Egységes Szanálási Testület igazgatási kiadásainak fedezésére szolgáló hozzájárulások részletekben való fizetését az átmeneti időszak tekintetében lehetővé tevő ideiglenes rendszerről szóló, felhatalmazáson alapuló bizottsági rendeletet;

               F.

               mivel e felhatalmazáson alapuló rendelet a Parlament és a Tanács rendelkezésére álló ellenőrzési időszak lejártával csak akkor léphet hatályba, ha az ellen sem a Parlament, sem a Tanács nem emel kifogást, illetve ha ezen időszak lejárta előtt a Parlament és a Tanács egyaránt arról tájékoztatta a Bizottságot, hogy nem emel kifogást; mivel az ellenőrzési időszakot az egységes szanálási mechanizmusról szóló rendelet 93. cikkének (6) bekezdése alapján az értesítés dátumától számított három hónapban, azaz 2015. január 8-ig terjedő időszakban állapították meg, és az további három hónappal meghosszabbítható;

               G.

               mivel annak érdekében, hogy a Testület 2015. január 1-jére zökkenőmentesen működőképessé váljon, finanszírozási rendszerét a lehető leghamarabb, de legkésőbb 2015. január 1-ig ki kell alakítania, hogy lehetővé tegye kezdeti igazgatási kiadásainak (a személyzet javadalmazásának, továbbá az infrastrukturális, igazgatási és működési kiadások) saját forrásokból történő fedezését;

               H.

               mivel a fent említett, felhatalmazáson alapuló rendeletnek ezért még 2014-ben, az F. preambulumbekezdésben említett ellenőrzési időszak lejárta előtt életbe kellene lépnie;

               1.

               kijelenti, hogy a felhatalmazáson alapuló bizottsági rendelettel szemben nem emel kifogást;

               2.

               utasítja elnökét, hogy továbbítsa ezt a határozatot a Tanácsnak és a Bizottságnak.

      (1)  HL L 225., 2014.7.30., 1. o.


title: 2012/595/EU: Az Európai Parlament határozata ( 2012. május 10. ) az Eurojust 2010-es pénzügyi évre vonatkozó elszámolása lezárásáról

text:
               17.10.2012

               HU

               Az Európai Unió Hivatalos Lapja

               L 286/275

         AZ EURÓPAI PARLAMENT HATÁROZATA
   (2012. május 10.)
   az Eurojust 2010-es pénzügyi évre vonatkozó elszámolása lezárásáról
   (2012/595/EU)
   AZ EURÓPAI PARLAMENT,

               —

               tekintettel az Eurojust 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Eurojust 2010-es pénzügyi évre vonatkozó éves beszámolójáról szóló jelentésére, az Eurojust válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel a bűnözés súlyos formái elleni fokozott küzdelem céljából az Eurojust létrehozásáról szóló, 2002. február 28-i 2002/187/IB tanácsi határozatra (3) és különösen annak 36. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0128/2012),

               1.

               jóváhagyja az Eurojust 2010-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Eurojust adminisztratív igazgatójának, a Tanácsnak, a Bizottságnak és a Számvevőszéknek, és gondoskodjon közzétételéről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 140. o.

      (2)  HL L 248., 2002.9.16., 1. o.

      (3)  HL L 63., 2002.3.6., 1. o.

      (4)  HL L 357., 2002.12.31., 72. o.


title: 2013/670/EU: A Tanács határozata ( 2013. november 15. ) a Régiók Bizottsága egy német tagjának és egy német póttagjának kinevezéséről

text:
               21.11.2013

               HU

               Az Európai Unió Hivatalos Lapja

               L 312/47

      A TANÁCS HATÁROZATA

   (2013. november 15.)
   a Régiók Bizottsága egy német tagjának és egy német póttagjának kinevezéséről
   (2013/670/EU)
   AZ EURÓPAI UNIÓ TANÁCSA
   tekintettel az Európai Unió működéséről szóló szerződésre és különösen annak 305. cikkére,
   tekintettel a német kormány javaslatára,
   mivel:

               (1)

               A Tanács 2009. december 22-én, illetve 2010. január 18-án elfogadta a Régiók Bizottsága tagjainak és póttagjainak a 2010. január 26-tól2015. január 25-ig tartó időszakra történő kinevezéséről szóló 2009/1014/EU (1), illetve 2010/29/EU határozatot (2).

               (2)

               Martina KROGMANN hivatali idejének lejártát követően a Régiók Bizottsága egy tagjának helye megüresedett.

               (3)

               Wilhelm HOGREFE hivatali idejének lejártát követően a Régiók Bizottsága egy póttagjának helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2015. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Birgit HONÉ, Staatssekretärin,

                     és

               b)

               póttagként:

                           —

                           Sven AMBROSY, Landrat des Kreises Friesland.

         2. cikk
   Ez a határozat az elfogadásának napján lép hatályba.

      Kelt Brüsszelben, 2013. november 15-én.

            a Tanács részéről

            az elnök

         R. ŠADŽIUS

      (1)  HL L 348., 2009.12.29., 22. o.

      (2)  HL L 12., 2010.1.19., 11. o.


title: 2007/714/EK: A Tanács határozata ( 2007. október 30. ) a Régiók Bizottsága egy olasz tagjának és egy olasz póttagjának kinevezéséről

text:
               7.11.2007

               HU

               Az Európai Unió Hivatalos Lapja

               L 289/12

      A TANÁCS HATÁROZATA

   (2007. október 30.)
   a Régiók Bizottsága egy olasz tagjának és egy olasz póttagjának kinevezéséről
   (2007/714/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel az olasz kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1).

               (2)

               A Régiók Bizottsága egy tagjának helye betöltetlen maradt Mara Enrica SCAGNI hivatali idejének lejártát követően, és a Régiók Bizottsága egy póttagjának helye betöltetlen maradt Raffaele TECCE hivatali idejének lejártát követően,

         A KÖVETKEZŐKÉPPEN HATÁROZOTT:
   1. cikk
   A hivatali idő hátralévő részére, azaz 2010. január 25-ig a következő tag és póttag kinevezésére kerül sor a Régiók Bizottságában:

               a)

               tagként:

                           —

                           Marta VINCENZI, sindaco del comune di Genova;

               b)

               póttagként:

                           —

                           Paolo CARRAZZA, consigliere comunale del comune di Roma.

         2. cikk
   Ez a határozat az elfogadásának napján lép hatályba.

      Kelt Luxembourgban, 2007. október 30-án.

            a Tanács részéről

            az elnök

         F. NUNES CORREIA

      (1)  HL L 56., 2006.2.25., 75. o.


title: 97/404/EC: Commission Decision of 10 June 1997 setting up a Scientific Steering Committee

text:
Avis juridique important

|

31997D0404

Official Journal L 169 , 27/06/1997 P. 0085 - 0087

A BIZOTTSÁG HATÁROZATA(1997. június 10.)Tudományos Operatív Bizottság felállításáról(97/404/EK)AZ EURÓPAI KÖZÖSSÉGEK BIZOTTSÁGA,tekintettel az Európai Közösséget létrehozó szerződésre,mivel a megbízható tudományos tanácsadás nélkülözhetetlen alapját képezi a fogyasztók egészségvédelmére vonatkozó közösségi szabályozásának, ideértve a legszigorúbb értelemben vett fogyasztói egészségvédelemre vonatkozó kérdéseket, de az állategészségügyet és az állatvédelmet, valamint a növényegészségügyet és a környezetvédelmet is;mivel a fogyasztók egészségvédelmére vonatkozó kérdésekben jelenleg a Bizottság által létrehozott hat tudományos bizottság végez tudományos tanácsadást, amelyek az élelmiszerek, a takarmányok, a kozmetológia, a peszticidek, a toxicitás és ökotoxicitás, valamint az állategészségügy témakörével foglalkoznak;mivel számos, a fogyasztók egészségvédelmére vonatkozó téma multidiszciplináris természetű és több különféle tudományos bizottság részéről igényel információnyújtást, amelyek vonatkozásában hasznos lenne a hatékony együttműködés;mivel fontos, hogy a Bizottság kellő időben nyújtott, megbízható tudományos szakvéleményt kapjon;mivel a fogyasztók egészségvédelmével kapcsolatos tudományos tanácsadásnak a fogyasztók és a gazdaság érdekében a szakértelem, a függetlenség és az átláthatóság elvein kell alapulnia,ELFOGADTA EZT A HATÁROZATOT:1. cikkTudományos Operatív Bizottság (a továbbiakban: TOB) kerül felállításra a fogyasztók egészségvédelme és az élelmiszerek biztonsága terén.2. cikk(1) A TOB segíti a Bizottságot abban, hogy az a fogyasztók egészségvédelmére vonatkozóan a lehető legjobb tudományos szakvéleményeket kapja.(2) A TOB összehangolja a Bizottság által a fogyasztók egészségvédelmére vonatkozó kérdésekre felállított tudományos bizottságok munkáját, különösen:a) a TOB értékeli és figyelemmel kíséri a tudományos bizottságok által alkalmazott munkamódszereket és szükség esetén összehangolja azokat;b) két vagy több tudományos bizottsággal való konzultációt igénylő ügyek esetén a TOB a kötelező konzultációra vonatkozó előírásokat figyelembe véve meghatározza, hogy melyik tudományos bizottságokat kell a munkába bevonni, mérlegeli a különféle bizottságok által készített véleményeket és a vélemények jelentős eltérése esetén átfogó nézetet alakíthat ki;c) amikor a Közösség intézkedései a tagállamok szervezeteinek tudósai által végzett értékelésen alapulnak, a TOB, ha a tudományos szakvéleményre közösségi szinten van szükség, a Bizottság kérésére segíti azt a mérlegelésben és annak meghatározásában, hogy melyik bizottság végezze a tanácsadást.(3) A TOB a fogyasztók egészségvédelmére vonatkozóan:a) olyan ügyekben ad tudományos szakvéleményt, amelyek kívül esnek a többi tudományos bizottság hatáskörén. Tanácsát a Bizottság kérésére készíti el a lehető legmegfelelőbb tudományos szakértői munkára támaszkodva;b) tudományos tanácsadást végez különösen a fertőző szivacsos encephalopathiák multidiszciplináris vonatkozásaiban, ideértve a szarvasmarhák szivacsos encephalopathiáját is. Ennek érdekében ad hoc csoportot állít fel, amelynek elnöke a TOB egyik tagja és amelybe külső szakértőket is be lehet vonni;c) segíti a Bizottságot azon területek meghatározásában, amelyeknél helyénvaló lehet a tudományos bizottságokkal folytatott kötelező konzultáció;d) gondoskodik a már létező és az újonnan kifejlesztett kockázatértékelési eljárások felülvizsgálatáról és indokolt esetben javaslatot tesz új kockázatértékelési eljárások kifejlesztésére például olyan területeken, mint az élelmiszerek által okozott betegségek és az állatok betegségeinek emberre való átterjedése;e) felhívja a Bizottság figyelmét minden speciális vagy újonnan felbukkanó, a fogyasztók egészségvédelmével kapcsolatos problémára.(4) A TOB azon tagjai, akik egyidejűleg nem tudományos bizottságok elnökei, részt vesznek a tudományos bizottságok tagjainak kiválasztásában úgy, hogy tanáccsal látják el a Bizottságot a jelöltek szakképzettségét és függetlenségét illetően.(5) A Bizottság, amikor a TOB-tól véleményt kér, határidőt állapíthat meg.3. cikk(1) A TOB tagjai nyolc olyan tudományos szakértő, akik nem tagjai semelyik másik tudományos bizottságnak, valamint a tudományos bizottságok elnökei. Ez utóbbiak, ha esetleg nem tudnak részt venni a TOB valamelyik ülésén, képviseltethetik magukat tudományos bizottságuk egyik alelnökével.(2) A teljes létszámú TOB egyszerű többséggel egy elnököt és két alelnököt választ azon tagjai közül, akik nem tudományos bizottsági elnökök.(3) A TOB tagjai a fogyasztók egészségvédelmére vonatkozó egy vagy több terület tudományos szakértői, akik együttesen a témához kapcsolódó tudományágak lehető legszélesebb körében jártasak.(4) A TOB azon tagjait, akik nem tudományos bizottsági elnökök, a Bizottság nevezi ki azok közül, akik jelentkeztek az Európai Közösségek Hivatalos Lapjában közzétett érdeklődésnyilvánítási felhívásra, amely tartalmazza a kiválasztási feltételeket és a kiválasztási eljárás leírását is. A kiválasztási eljárás során átlátható módon választják ki azokat a jelölteket, akik a legalkalmasabbak arra, hogy a TOB-ban dolgozzanak. A Bizottság közülük választja ki a TOB nem tudományos bizottsági elnök tagjait. A TOB tagjainak névsorát a Hivatalos Lapban teszik közzé.(5) A TOB nem tudományos bizottsági elnök tagjainak megbízatási ideje három év. A TOB ezen tagjai egy alkalommal újraválaszthatók. A három éves megbízatás letelte után mindaddig hivatalban maradnak, amíg utódjukról nem gondoskodnak vagy megbízatásukat meg nem újítják.(6) Abban az esetben, ha a TOB egyik nem tudományos bizottsági elnök tagja már nem képes hatékonyan hozzájárulni a TOB munkájához vagy ha önkéntesen mond le, a Bizottság a hivatali idő fennmaradó részére megfelelő személyt nevez ki a tartalék listáról a (4) bekezdés szerint.(7) A TOB tagjai és a TOB munkájában történő közreműködésre felkért külső szakértők a Bizottság által megállapított szabályok szerint díjazásban részesülnek a Bizottság számára végzett munkáért, valamint úti- és tartózkodási költségeiket megtérítik.4. cikk(1) A TOB tagjai ezen minőségükben minden külső befolyástól függetlenül tevékenykednek.(2) A TOB tagjai évente tájékoztatják a Bizottságot minden olyan érdekeltségről, amely hátrányosan érintheti függetlenségüket.(3) A TOB tagjai és a külső szakértők bejelentést tesznek minden olyan különleges érdekeltségről, amely hátrányosan érintheti a TOB, annak munkacsoportjai vagy ad hoc csoportja keretében végzett munkájuk függetlenségét.5. cikkA TOB világosan meghatározott megbízatással, egy-egy téma vonatkozásában munkacsoportokat hozhat létre. Minden munkacsoportban a bizottság egyik tagja elnököl és mindegyikbe lehetőség van külső szakértők bevonására. A munkacsoportok a TOB-nak tesznek jelentést.6. cikk(1) A TOB elfogadja eljárási szabályzatát, mely a nyilvánosság számára hozzáférhető.(2) Az eljárási szabályzat biztosítja a következőket:a) a TOB oly módon végzi feladatát, amely eleget tesz a szakértelem, függetlenség és az átláthatóság elveinek, ugyanakkor tiszteletben tartja az üzleti titok iránti jogos igényeket;b) a tudományos bizottságok munkájának összehangolása hatékonyan és rugalmasan történik, különösen azáltal, hogy az elnökök kellő időben beszámolnak a tudományos bizottságok munkaterveiről;c) a TOB kellő időben elkészíti véleményeit és egyéb tudományos tanácsait;d) a TOB előadókat jelölhet ki a háttér-információ és a dokumentáció előkészítésére és véleménytervezeteinek kidolgozására;e) a TOB ellenőrzi, hogy a kijelölt előadók különböző feladataikat lehetőleg minden külső befolyástól mentesen végzik-e.7. cikkA TOB napirendjét, jegyzőkönyveit és szakvéleményeit kellő időben, az üzleti titok iránti igényre tekintettel hozzák nyilvánosságra. A kisebbségi véleményeket minden esetben közölni kell, a vélemények megfogalmazóinak nevét azonban csak azok kérésére lehet megadni.8. cikkA tagok a Szerződés 214. cikkének sérelme nélkül kötelesek titokban tartani a TOB vagy annak valamely munkacsoportjában végzett munkájuk során szerzett információkat, ha arról tájékoztatják őket, hogy ezen információkat bizalmasan kell kezelni.9. cikkA Bizottság látja el a TOB, annak munkacsoportjai és ad hoc csoportjai titkársági teendőit.Kelt Brüsszelben, 1997. június 10-én.a Bizottság nevébenEmma BONINOa Bizottság tagja


title: A tagállamok kormányai képviselőinek (EU, Euratom) 2015/1568 határozata (2015. szeptember 16.) a Törvényszék egy bírájának kinevezéséről

text:
               22.9.2015

               HU

               Az Európai Unió Hivatalos Lapja

               L 245/4

         A TAGÁLLAMOK KORMÁNYAI KÉPVISELŐINEK (EU, EURATOM) 2015/1568 HATÁROZATA
   (2015. szeptember 16.)
   a Törvényszék egy bírájának kinevezéséről
   AZ EURÓPAI UNIÓ TAGÁLLAMAI KORMÁNYAINAK KÉPVISELŐI,
   tekintettel az Európai Unióról szóló szerződésre és különösen annak 19. cikkére,
   tekintettel az Európai Unió működéséről szóló szerződésre és különösen annak 254. és 255. cikkére,
   tekintettel az Európai Atomenergia-közösséget létrehozó szerződésre és különösen annak 106a. cikke (1) bekezdésére,
   mivel:

               (1)

               Az Európai Unió Bíróságának alapokmányáról szóló (3.) jegyzőkönyv 5. és 7. cikke alapján, valamint Nicholas James FORWOOD 2015. október 1-jei hatállyal való lemondását követően Nicholas James FORWOOD hivatali idejének fennmaradó részére, azaz 2019. augusztus 31-ig a Törvényszékhez ki kell nevezni egy bírát.

               (2)

               A megüresedett hely betöltésére javasolt személy Ian Stewart FORRESTER.

               (3)

               Az Európai Unió működéséről szóló szerződés 255. cikke alapján létrehozott bizottság véleményt nyilvánított Ian Stewart FORRESTER-nek a törvényszéki bírói feladatok ellátására való alkalmasságáról,

         ELFOGADTÁK EZT A HATÁROZATOT:
   1. cikk
   A tagállamok kormányainak képviselői a 2015. október 1-jétől2019. augusztus 31-ig tartó időszakra Ian Stewart FORRESTER-t a Törvényszék bírájává nevezik ki.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2015. szeptember 16-án.

            az elnök

         C. BRAUN


title: 2009/656/EK: Az Európai Parlament határozata ( 2009. április 23. ) az Európai Szakképzés-fejlesztési Központ 2007-es pénzügyi évre vonatkozó elszámolásának lezárásáról

text:
               26.9.2009

               HU

               Az Európai Unió Hivatalos Lapja

               L 255/144

      AZ EURÓPAI PARLAMENT HATÁROZATA

   (2009. április 23.)
   az Európai Szakképzés-fejlesztési Központ 2007-es pénzügyi évre vonatkozó elszámolásának lezárásáról
   (2009/656/EK)
   AZ EURÓPAI PARLAMENT,

               —

               tekintettel az Európai Szakképzés-fejlesztési Központnak a 2007-es pénzügyi évre vonatkozó végleges éves beszámolójára (1),

               —

               tekintettel a Számvevőszéknek az Európai Szakképzés-fejlesztési Központ 2007-es pénzügyi évre vonatkozó végleges éves beszámolójáról szóló jelentésére, a Központ válaszaival együtt (2),

               —

               tekintettel a Tanács 2009. február 10-i ajánlására (5588/2009 – C6-0060/2009),

               —

               tekintettel az EK-Szerződésre és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,

               —

               tekintettel az Európai Szakképzés-fejlesztési Központ létrehozásáról szóló, 1975. február 10-i 337/75/EGK tanácsi rendeletre (4) és különösen annak 12a. cikkére,

               —

               tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A6-0177/2009),

               1.

               megállapítja, hogy az Európai Szakképzés-fejlesztési Központ végleges éves beszámolója megfelel a Számvevőszék jelentése mellékletének;

               2.

               jóváhagyja az Európai Szakképzés-fejlesztési Központ 2007-es pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezt a határozatot az Európai Szakképzés-fejlesztési Központ igazgatójának, a Tanácsnak, a Bizottságnak és a Számvevőszéknek, és gondoskodjon közzétételéről az Európai Unió Hivatalos Lapjában (L sorozat).

            az elnök

         Hans-Gert PÖTTERING

            a főtitkár

         Klaus WELLE

      (1)  HL C 278., 2008.10.31., 45. o.

      (2)  HL C 311., 2008.12.5., 130. o.

      (3)  HL L 248., 2002.9.16., 1. o.

      (4)  HL L 39., 1975.2.13., 1. o.

      (5)  HL L 357., 2002.12.31., 72. o.


title: A Bizottság határozata (2000. december 11.) az állatbetegségek 82/894/EGK tanácsi irányelv szerinti bejelentésére szolgáló kódolt forma és a kódok megállapításáról, valamint a 84/90/EGK és a 90/442/EGK határozat visszavonásáról (az értesítés a C(2000) 3701. számú dokumentummal történt)EGT vonatkozású szöveg

text:
Fontos jogi nyilatkozat

|

32000D0807

Hivatalos Lap L 326 , 22/12/2000 o. 0080 - 0080

		A Bizottság határozata(2000. december 11.)az állatbetegségek 82/894/EGK tanácsi irányelv szerinti bejelentésére szolgáló kódolt forma és a kódok megállapításáról, valamint a 84/90/EGK és a 90/442/EGK határozat visszavonásáról(az értesítés a C(2000) 3701. számú dokumentummal történt)(EGT vonatkozású szöveg)(2000/807/EK)AZ EURÓPAI KÖZÖSSÉGEK BIZOTTSÁGA,tekintettel az Európai Közösséget létrehozó szerződésre,tekintettel a legutóbb a 2000/556/EK bizottsági határozattal [1] módosított, az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvre [2] és különösen annak 5. cikkére,mivel:(1) A legutóbb a 89/163/EGK határozattal [3] módosított 84/90/EGK bizottsági határozat [4] meghatározza az állatbetegségek 82/894/EGK irányelv szerinti bejelentésének kódolt formáját.(2) A legutóbb az 1996. december 17-i határozattal [5] módosított 90/442/EGK bizottsági határozat [6] meghatározza az állatbetegségek bejelentésére szolgáló kódokat.(3) Szükség van e határozatok egységes szerkezetbe foglalására, valamint naprakésszé tételére. Átláthatóbb lenne e határozatokat visszavonni és ennek megfelelően új határozatokat hozni.(4) Az EK-Andorra Vegyes Bizottság az Európai Gazdasági Közösség és az Andorrai Hercegség között levélváltás formájában létrejött megállapodáshoz tartozó, 1997. május 15-én Brüsszelben aláírt, az állat-egészségügyre vonatkozó kiegészítő jegyzőkönyv végrehajtásához szükséges intézkedésekről szóló, 1999. december 22-i 2/1999 határozata [7] előírja, hogy Andorrát felvegyék az állatbetegségek Közösségen belüli bejelentési rendszerébe.(5) Folyamatban van egy új, világháló-alapú számítógépes rendszer bevezetése, amely lehetővé teszi a megbetegedésekkel kapcsolatos információk továbbítását a 82/894/EGK határozat előírásainak megfelelően.(6) Belgium, Finnország, Görögország, Hollandia, Németország, Norvégia, Portugália és Spanyolország megváltoztatta a régiók bejelentési rendszer szerinti számozási rendszerét.(7) A rendszer fejlesztése érdekében szükséges előirányozni a betegségek kitörései helyének pontosabb, hosszúsági és szélességi fokok szerinti meghatározását.(8) A továbbított információ bizalmasságának védelme érdekében e határozat mellékleteit nem szabad nyilvánosságra hozni.(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,ELFOGADTA EZT A HATÁROZATOT:1. cikkAz állatbetegségek bejelentési eljárásainak céljára az információt az e határozat I., II. és III. mellékletében megállapított kódolt formában kell továbbítani.2. cikkAz állatbetegségek bejelentési eljárásainak céljára az információt az e határozat I., II. és III. mellékletében megállapított kódok révén kell továbbítani.3. cikkEzt a határozatot 2001. január 1-jétől kell alkalmazni.4. cikkA 84/90/EGK és a 90/442/EGK határozat hatályát veszti a 3. cikkben meghatározott időpontban.5. cikkEnnek a határozatnak a tagállamok a címzettjei.Kelt Brüsszelben, 2000. december 11-én.a Bizottság részérőlDavid Byrnea Bizottság tagja[1] HL L 235., 2000.9.19., 27. o.[2] HL L 378., 1982.12.31., 58. o.[3] HL L 61., 1989.3.4., 49. o.[4] HL L 50., 1984.2.21., 10. o.[5] C (1996) 4032. végleges.[6] HL L 227., 1990.8.21., 39. o.[7] HL L 31., 2000.2.5., 84. o.--------------------------------------------------


title: A Tanács határozata (1999. január 25.) a nemzeti központi bankok külső könyvvizsgálóiról

text:
Fontos jogi nyilatkozat

|

31999D0070

Hivatalos Lap L 022 , 29/01/1999 o. 0069 - 0070

		A Tanács határozata(1999. január 25.)a nemzeti központi bankok külső könyvvizsgálóiról(1999/70/EK)AZ EURÓPAI UNIÓ TANÁCSA,tekintettel a Központi Bankok Európai Rendszere és az Európai Központi Bank alapokmányáról szóló jegyzőkönyvre, és különösen annak 27. cikke (1) bekezdésére,tekintettel az Európai Központi Bank (a továbbiakban: "EKB") 1998. november 12-i ajánlására [1],mivel az EKB és a nemzeti központi bankok (a továbbiakban: "NKB"-k) beszámolóit független külső könyvvizsgálóknak kell ellenőrizniük, akiket az EKB Kormányzótanácsa ajánl, és a Tanács hagy jóvá;mivel az EKB egy esetleges későbbi határozatra is figyelemmel az egyes résztvevő NKB-k által kinevezett jelenlegi külső könyvvizsgálók újbóli kinevezését ajánlotta,A KÖVETKEZŐKÉPPEN HATÁROZOTT:1. cikk(1) A KPMG Réviseurs d'Entreprises s.c.-t, Antwerpen és a Deloitte Touche Tohmatsu s.c.-t, Brüsszel, mint a Banque Nationale de Belgique/Nationale Bank van België külső könyvvizsgálóit, a Tanács jóváhagyja.(2) A KPMG Deutsche Treuhandgesellschaft AG-t és a PwC Deutsche Revision AG-t, mint a Deutsche Bundesbank külső könyvvizsgálóit, a Tanács jóváhagyja.(3) A PricewaterhouseCoopers nemzetközi társasághoz tartozó Coopers & Lybrand-et, mint a Banco de España külső könyvvizsgálóját, a Tanács jóváhagyja.(4) A Mazars & Guérard-t, Párizs és a Deloitte Touche Tohmatsu-Audit-ot, Neuilly, mint a Banque de France külső könyvvizsgálóit, a Tanács jóváhagyja.(5) A PricewaterhouseCoopers-t, Dublin, mint a Central Bank of Ireland külső könyvvizsgálóját, a Tanács jóváhagyja.(6) A Reconta Ernst and Young spa-t, Róma, mint a Banca d'Italia külső könyvvizsgálóját, a Tanács jóváhagyja.(7) A PricewaterhouseCoopers SARL (Société à responsabilité limitée), Réviseur d'Entreprises-t, Luxembourg, mint a Banque centrale du Luxembourg külső könyvvizsgálóját, a Tanács jóváhagyja.(8) Prof. Dr. J.A. van Manen RA (Registered Accountant) urat, aki személyes megbízás alapján működik, és a PricewaterhouseCoopers partnere, mint a De Nederlandsche Bank külső könyvvizsgálóját, a Tanács jóváhagyja.(9) Prof. DDr. Kurt Neuner, Dr. Pipin Henzl, Dr. Peter Wolf, Mag. Christian Hofer, Dkfm. Dr. Peter Christian Gormasz és Dkfm. Leopold Wundsam urakat, akik mindannyian hivatalosan elismert könyvvizsgálók, mint az Österreichische Nationalbank külső könyvvizsgálóit, a Tanács jóváhagyja.(10) A PricewaterhouseCoopers-Auditores e Consultores Lda.-t, mint a Banco de Portugal külső könyvvizsgálóját, a Tanács jóváhagyja.(11) Az Arthur Andersen Oy-t, mint a Suomen Pankki külső könyvvizsgálóját, a Tanács jóváhagyja.2. cikkErről a határozatról értesítik az EKB-t.3. cikkEzt a határozatot az Európai Közösségek Hivatalos Lapjában ki kell hirdetni.Kelt Brüsszelben, 1999. január 25-én.a Tanács részérőlaz elnökJ. Fischer[1] HL C 411., 1998.12.31., 11. o.--------------------------------------------------